Βασίλης Στραβοπόδης

Ο Βασίλης Στραβοπόδης (γενν. Πάτρα, 6 Σεπτεμβρίου 1948) είναι Έλληνας παλαίμαχος ποδοσφαιριστής που αγωνιζόταν ως μέσος, καθώς και προπονητής ποδοσφαίρου. Ξεκίνησε την ποδοσφαιρική του καριέρα από τον Ολυμπιακό Πατρών και την έκλεισε στο Πάτραι, αλλά αγωνίστηκε και καθιερώθηκε κυρίως με την φανέλα της Παναχαϊκής, όπου ήταν παίκτης της για πάνω από μια δεκαετία και αποτέλεσε βασικό στέλεχος της «χρυσής ομάδας» των κοκκινόμαυρων που έπαιξε στην Ευρώπη και στο Κύπελλο ΟΥΕΦΑ￼￼. Υπήρξε ένας από τους καλύτερους και πιο ταλαντούχους Έλληνες μέσους της γενιάς του. Στην Παναχαϊκή απέκτησε και το προσωνύμιο που τον ακολουθεί στο ποδόσφαιρο «Ο Μάγος».

 Ξεκίνησε το ποδόσφαιρο το 1965 από τον Ολυμπιακό Πατρών και το πρωτάθλημα της Ε.Π.Σ. Πατρών και αγωνίστηκε με την ομάδα μέχρι και τη Β΄ Εθνική. Το 1967 πήγε στην Παναχαϊκή, με τη φανέλα της οποίας αγωνίστηκε μέχρι το 1979, όπου ξεκινώντας από τη Β΄ Εθνική, πρωταγωνίστησε στην Α΄ Εθνική και έπαιξε με την πατραϊκή ομάδα στην Ευρώπη και στο Κύπελλο ΟΥΕΦΑ, όντας βασικό στέλεχος της μεγάλης εκείνης ομάδας της Παναχαΐκής. Με την ομάδα της Παναχαϊκής έχει καταγράψει 228 συμμετοχές στην Α΄ Εθνική και 17 τέρματα, ενώ συνολικά με την κοκκινόμαυρη φανέλα έχει 290 συμμετοχές και 20 τέρματα. Φόρεσε 2 φορές την φανέλα της Εθνικής Ελλάδας το 1974, ενώ έχει πολλές συμμετοχές στις Εθνική Ελπίδων, 9 με την Εθνική Νέων, καθώς και 9 με την Εθνική Ενόπλων. Ακολούθως αγωνίστηκε στον Α.Π.Σ. Πάτραι, από το 1980, στον οποίο και σταμάτησε το ποδόσφαιρο το 1984.Όταν «κρέμασε τα παπούτσια του» έγινε προπονητής και έκατσε στον πάγκο πολλών ομάδων της Αχαΐας στη Δ΄ Εθνική, στον Ναυπακτιακό Αστέρα και αλλού κυρίως στην Πελοπόννησο, αλλά επίσης και πολλές φορές στην Παναχαΐκή στην Α΄, Β΄ και Γ΄ Εθνική. Έχει κατακτήσει πολλούς τίτλους σε τοπικό επίπεδο, ενώ είναι δίπλα στην Παναχαϊκή και σήμερα με οποία βοήθεια μπορεί να προσφέρει. Χαρακτηριστικό ως ποδοσφαιριστής ήταν το ταλέντο του, η τεχνική κατάρτιση του και το συνεχές τρέξιμο του στο γήπεδο, είτε για να δημιουργήσει είτε ανασταλτικά. Τον Βασίλη Στραβοπόδη ενδιαφέρθηκαν να τον κάνουν παίκτη τους και οι τρεις μεγάλες ομάδες του Λεκανοπεδίου Αττικής, Ολυμπιακός,Παναθηναϊκός, ΑΕΚ. Το καλοκαίρι του 1974 μπήκε ο Βασίλης Στραβοπόδης μπήκε στο μεταγραφικό στόχαστρο της ΑΕΚ η οποία προσέφερε 5,5 εκατομμύρια δραχμές στην ομάδα της Παναχαϊκής αλλά οι Πατρινοί ζητούσαν 6 εκατομμύρια. Το επόμενο διάστημα έγινε το πραξικόπημα στην Κύπρο και σταμάτησαν οι επαφές. Όταν επανήλθε η ΑΕΚ για τον ποδοσφαιριστή, οι άνθρωποι της Παναχαϊκής απάντησαν αρνητικά καθώς είχε ήδη φύγει ο Κώστας Δαβουρλής με μεταγραφή στον Ολυμπιακό και δεν ήταν διαθετιμένοι να «δώσουν» και τον Στραβοπόδη. Ωστόσο, νωρίτερα είχε δείξει και ενδιαφέρον ο Παναθηναϊκός για τον Στραβοπόδη και μάλιστα είχε έρθει σε συμφωνία με την Παναχαϊκή αλλά ο προπονητής τότε των κοκκινόμαυρων ο Γιουγκοσλάβος Λιούμπισα Σπάιτς διαφωνούσε και έκανε γνωστό στην ομάδα πως αν φύγει ο Στραβοπόδης θα έφευγε και ο ίδιος, οπότε και η μεταγραφή δεν πραγματοποιήθηκε.Το 1975 η Παναχαϊκή ήρθε σε συμφωνία με τον Ολυμπιακό και ο παίκτης μετέβη στον Πειραιά να υπογράψει την μεταγραφή του, ωστόσο αυτή δεν έγινε λόγω του ότι κάποιος της Παναχαϊκής που είχε πρόσβαση στην ΕΠΟ, ενημέρωσε την ομοσπονδία και με παρέμβαση ενός Πατρινού δεν έγινε τελικά η μεταγραφή. Η υπόθεση κατέληξε στα δικαστήρια αφού ο ποδοσφαιριστής βρέθηκε να έχει δύο διαφορετικά δελτία. Εν τω μεταξύ ο Στραβοπόδης φοβούμενος από πληροφορίες ότι δεν θα έχει δικαίωμα να αγωνιστεί για κάποιο μεγάλο χρονικό διάστημα έσπευσε να υπογράψει εκ νέου για την παραμονή του στην Παναχαϊκή, ωστόσο τέσσερις ημέρες μετέπειτα το δικαστήριο τον δικαίωσε αλλά το θέμα της μεταγραφής έκλεισε με το νέο συμβόλαιο με την πατραϊκή ομάδα. Ο Βασίλης Στραβοπόδης γεννήθηκε στην Πάτρα στις 6 Σεπτεμβρίου του 1948. Είναι κάτοικος Πατρών, είναι παντρεμένος με την Μαρία Κεραμίδα και έχουν αποκτήσει μαζί εναν γιό και μια κόρη.